“O‘ZBEKISTON RESPUBLIKASINING PUL TIZIMI TO‘G‘RISIDA”GI O‘ZBEKISTON RESPUBLIKASI QONUNINI AMALGA KIRITISh HAQIDA

Rasmiy to‘lov vositasi sifatida rubldan foydalanayotgan davlatlarning yagona iqtisodiy maydonini saqlab qolish, integratsiyalash va xo‘jalik aloqalarini tiklashga qaratilgan kelishilgan kredit, pul, budjet, narx-navo, boj va soliq siyosatini yuritish ishiga sodiq ekanligini ta’kidlab, O‘zbekiston Respublikasi Oliy Kengashi qaror qiladi:
 1. “O‘zbekiston Respublikasining pul tizimi to‘g‘risida”gi O‘zbekiston Respublikasi Qonuni e’lon qilingan paytdan boshlab amalga kiritilsin.
 2. Muomalada bo‘lgan 1961—1992-yillarda chiqarilgan SSSR Davlat bankining banknotlari, SSSR davlat xazinasi biletlari va tangalari, shuningdek 1992-1993-yillarda chiqarilgan Rossiya Federatsiyasi Markaziy bankining pul belgilari O‘zbekiston Respublikasining butun hududida barcha turdagi to‘lovlarda, hisoblarga, jamg‘armalarga, akkreditivlarga kiritish uchun va o‘tkazish uchun amaldagi qiymati bo‘yicha qabul qilinishi shart.
 3. O‘zbekiston Respublikasi Vazirlar Mahkamasi va O‘zbekiston Respublikasi Markaziy banki naqd pullarga bo‘lgan ehtiyoj qisqartirilishini ta’minlovchi naqd pulsiz hisob-kitob qilish usulini to‘lov oborotiga keng joriy etish, shuningdek savdo tushumlari inkassatsiyasini yaxshilash tadbirlarini ko‘rsin.
 4. O‘zbekiston Respublikasining qonunlarini bundan keyin “O‘zbekiston Respublikasining pul tizimi to‘g‘risida”gi O‘zbekiston Respublikasi Qonuniga muvofiq holga keltirilgunga qadar avval chiqarilgan qonun hujjatlari ushbu Qonunga zid kelmasligi sababli qo‘llanilaveradi.
 5. O‘zbekiston Respublikasi Vazirlar Mahkamasi “O‘zbekiston Respublikasining pul tizimi to‘g‘risida”gi O‘zbekiston Respublikasi Qonuni qabul qilinishi munosabati bilan O‘zbekiston Respublikasi qonun hujjatlariga o‘zgartishlar va qo‘shimchalar kiritish haqidagi takliflarni belgilangan tartibda taqdim etsin hamda Hukumatning, vazirliklar va idoralarning me’yoriy hujjatlarini ushbu Qonunga muvofiq holga keltirsin.